b"\n_START_ARTICLE_\nPavel Zlobec\n_START_SECTION_\n\xc5\xbdivljenje in delo\n_START_PARAGRAPH_\nRodil se je v slovenski delavski dru\xc5\xbeini delavcu Antonu in Emiliji Zlobec, rojeni Kalc. V rojstnem mestu je obiskoval slovensko klasi\xc4\x8dno gimnazijo (1953\xe2\x80\x931955) in slovenski klasi\xc4\x8dni licej (1955\xe2\x80\x931958), \xc5\xa1tudiral fiziko (1958\xe2\x80\x931964) in 1965 doktoriral z disertacijo Elektronski oja\xc4\x8devalci hitrih signalov. V letih 1965\xe2\x80\x931967 je bil profesor na srednji in vi\xc5\xa1ji \xc5\xa1oli v Trstu, leta 1967 pa se je zaposlil na tr\xc5\xbea\xc5\xa1kem observatoriju. Je \xc4\x8dlan Mednarodne astronomske zveze (IAU), Evropskega zdru\xc5\xbeenja fizikov (EPS), Komiteja evropskih radioastronomov Sonca (CESRA) in Italijanskega astronomskega zdru\xc5\xbeenja (SAIt)._NEWLINE_Delal je v skupini za prou\xc4\x8devanje Sonca, sodeloval z raziskovalci in raziskovalnimi ustanovami iz \xc5\xa1tevilnih dr\xc5\xbeav, mdr. tudi z astronomi observatorijev na Hvaru, Utrechtu, Z\xc3\xbcrichu, Helsinkih, Parizu in Moskvi. Posve\xc4\x8dal se je predvsem radioastronomiji Sonca. Raziskoval je zlasti polarizacijo radijskih signalov s Sonca pri razli\xc4\x8dnih stopnjah Son\xc4\x8deve aktivnosti. Te raziskave prina\xc5\xa1ajo dragocene informacije o izvoru signalov in o plasteh, skozi katere gredo signali, preden dose\xc5\xbeejo Zemljo._NEWLINE_Aktivno se je udele\xc5\xbeeval kongresov (referati objavljeni v kongresnik publikacijah) in jih tudi organiziral, tako je v okviru CESRA organiziral v Devinu pri Trstu Mednarodno sre\xc4\x8danje astronomov, ki je bilo posve\xc4\x8deno \xc5\xa1e malo znanemu pojavu \xc5\xa1umnih neviht (1982) in radijskemu sevanju Sonca ob nastanku in razvoju bli\xc5\xa1\xc4\x8dev (1985). Objavil je preko 100 znanstvenih \xc4\x8dlankov, ve\xc4\x8dino v mednarodnih revijah, veliko strokovnih in poljudnih \xc4\x8dlankov in knjigo Radioastronomia. Vedere l'invisibile (Trst, 1990)"